Teen-afsondering-betogers bots met Sydney-polisieDuisende betogers wat teen afsonderingsregulasies gekant is, het op 24 Julie die strate van Sydney binnegevaar (Foto: Steven Saphore/AFP) Duisende betogers teen afsonderingsregulasies het Saterdag in Australië se grootste twee stede bymekaargekom. Verskeie mense is in Sydney in hegtenis geneem ná gewelddadige onderonsies met die polisie. ŉ Groep betogers, wat gekant is teen Sydney se maand lange tuisbly-bevel, het berede beamptes met potplante en bottels bestook. Plaaslike media het gesê duisende betogers het in Melbourne ook die strate ingevaar ná hulle vroegmiddag buite die parlement bymekaargekom het. Die betogers het nie maskers gedra nie en alle reëls oor nienoodsaaklike reis en openbare byeenkomste verontagsaam ná owerhede Vrydag aangedui het die afsonderingsregulasies kan tot Oktober voortduur. Die polisie in Sydney het “hoësigbaarheid-polisiëring” van stapel gestuur in reaksie op die betoging. “Heelwat mense is reeds in hegtenis geneem,” het die polisiemag gesê. Organiseerders het die betoging ŉ “vryheidsbeweging” genoem en inligting daaroor op sosiale media gedeel wat gereeld gebruik word om vals inligting oor entstowwe en samesweringsteorieë te versprei. Duisende betogers wat teen afsonderingsregulasies gekant is, het op 24 Julie die strate van Sydney binnegevaar (Foto: Steven Saphore/AFP) Deelnemers het met plakkate rondgestap met die woorde “Wake Up Australie” en “Drain the Swamp” – boodskappe wat in soortgelyke betogings elders ook gesien is. Helikopters was oral in Sydney te sien – ŉ stad met vyf miljoen mense wat tans sukkel om ŉ uitbreking van die Delta-variant onder beheer te kry. Soortgelyke byeenkomste word glo ook in ander stede beplan. Die staat van New South Wales, waar Sydney die hoofstad is, het Saterdag 163 nuwe gevalle aangemeld vir ŉ totaal van sowat 2 000 nuwe gevalle in die huidige uitbreking. Sowat die helfte van Australië se 25 miljoen bevolking is nou in verskeie stede in afsondering geplaas. Daar is toenemende woede oor die beperkings, wat gewoonlik net gedeeltelik nagekom word, en die konserwatiewe regering se versuim om voldoende entstofvoorraad te voorsien. Slegs 11% van die bevolking is ten volle ingeënt. Stephen Jones, ŉ lid van die nasionale parlement van Sydney, het die betogers veroordeel as “selfsugtige, roekelose idiote”. “Niemand wil in afsondering wees nie. Hierdie is presies hoe jy seker maak dit duur voort.” Die polisie het gesê hy ondersteun “vryheid van spraak en vreedsame byeenkomste”, maar vandag se betoging is “ŉ oortreding van die huidige Covid-19-gesondheidsbevel”.